Covid-19-syfers daal steeds  ŉ Werker staan langs beddens wat gereedgemaak word om ŉ stadion in ŉ Covid-19-sentrum te omskep (Foto: Tauseef Mustafa/AFP) Suid-Afrika het Sondag 5 931 nuwe Covid-19 gevalle aangeteken, wat beduidend minder is as die sewe dag gemiddeld van 7 860 nuwe gevalle en veel laer as Saterdag se 8411 nuwe gevalle. Dit volgens die jongste syfers wat die departement van gesondheid uitgereik het. Minder toetse (41 027) is egter Sondag gedoen, in vergelyking met vroeër die week. Dit verteenwoordig wel steeds ŉ positiwiteitskoers van 14,5%, wat effens laer is as die koers wat Vrydag en Saterdag aangeteken is. Soveel as 141 669 mense in Suid-Afrika het tans Covid-19 onder lede. Hiervan is net sowat 11 757 mense tans in die hospitaal opgeneem, wat beteken dat slegs sowat 8% van dié met Covid-19 in die hospitaal behandel word. Altesaam 76 nuwe Covid-19-verwante sterftes is ook Saterdag aangeteken. KwaZulu Natal het steeds die meeste nuwe gevalle (1 710) aangeteken, gevolg deur die Wes-Kaap (1 349) en die Oos-Kaap (871). Dié getalle is, soos verwag kan word, heelwat laer as Saterdag se uitslae.